ICHI บวก 3% ลุ้นกำไรปีนี้โต 20% รับไฮซีซั่น-ผุดธุรกิจ Non Drink โบรกฯชูเป้า 13 บ.
ICHI บวก 3% ลุ้นกำไรปีนี้โต 20% รับไฮซีซั่นในครึ่งแรกปี ซึ่งเป็นหน้าร้อน-ผุดธุรกิจ Non Drink แนะนำ “ซื้อ” ราคาเป้าหมาย 13 บ.
5 ม.ค. 2565

ผู้สื่อข่าวรายงานว่าวันนี้ (5 ม.ค.2564) ราคาหุ้นบริษัท อิชิตัน กรุ๊ป จำกัด (มหาชน) หรือ ICHI ณ เวลา 12:26 น. อยู่ที่ระดับ 10.40 บาท เพิ่มขึ้น 0.30 บาท หรือ 2.97% โดยทำจุดสูงสุดที่ 10.50 บาท และทำจุดต่ำสุดที่ 10.20 บาท ด้วยมูลค่าการซื้อขาย 58.04 ล้านบาท

บล.ฟินันเซีย ไซรัส ระบุในบทวิเคราะห์ ว่า คาดกำไรในไตรมาส 4/2564 ฟื้นตัวทั้งจากไตรมาสก่อน และจากงวดเดียวกันของปีก่อน หลังคลาย Lockdown และปัญหา Logistic ที่คลี่คลาย รวมถึงกำลังเข้า High Season ในครึ่งแรกปี 2565 ซึ่งเป็นหน้าร้อน และอยู่ระหว่างเตรียมออกสินค้าใหม่ทั้งเครื่องดื่ม Carbonate และ CBD Drink
อีกทั้งบริษัทฯ มีแผนขยายการลงทุนสู่ธุรกิจใหม่ Non Drink เพื่อสร้างโอกาสและต่อยอดการเติบโต ทั้งนี้คาดกำไรปี 2564 เพิ่มขึ้น 5% จากงวดเดียวกันของปีก่อน และเร่งตัวขึ้น 20% จากงวดเดียวกันของปีก่อน ในปี 2565 ปัจจุบันเทรด PER 19 เท่า ต่ำกว่าค่าเฉลี่ยที่ 25 เท่า โดยแนะนำ “ซื้อ” ราคาเป้าหมาย 13 บาท